"Бу ныклы гаиләнең гөрләп торган тормышы кинәт кенә челпәрәмә килде"

	Гөлшат атна ахыры җитүгә авылга ашыга. Гәрчә, анда көтеп алыр кешесе калмаса да, җомга көн җитүгә, күңеле үскән нигезенә ашкына. Нигәдер шунда кайтасы килеп тора аның. Күрше-тирәләрне бер күреп сөйләшсә, өй каршында үскән нарат урманнарын әйләнеп төшсә, чишмә буйларына барып кайтса, җанына үзе дә аңлатып бетерә алмаслык тынычлык ала ул.	 Бүген дә эштән соң, кирәк-ярак алырга дип кибеткә керде. Җиләк-җимеш киштәләре яныннан узып барганда туктап калды. Башыннан бер секунд эчендә, әнигә күчтәнәчкә ни алыйм икән, дигән уй йөгереп үтте аның. Икенче секундта исә, әни юк бит инде, дигән уйдан фикере томаланып, аласы әйберен дә онытып кибеттән чыгып китте. Шулай уйларына бирелеп, авылына юл алды. Инде ничә еллар тапталган юл, бу юлы аңа озын кебек тоелды. Юлның да, уйларының да очы-кырые юк. Болай да пошкан эчне пошырып, радиодан да гел моңсу җырлар куялар. “Яулыкларын артка чөеп бәйләп, әңкәй мичтә икмәк пешерә. Күрче, әткәй ишек алларында баштан аяк чумган эшенә”, – дип җырлый Салават. Гөлшат машинасын юл читенә туктатып җырны ахырына кадәр тыңлап бетергәч тә, шактый вакыт кузгалып китә алмады. Бар иде бит аларның да йортларының гөрләп торган чаклары. Беркайчан кеше өзелмәде алардан. Әнисе ул заманда башка авыл апалары пешерү түгел, авыз итеп тә карамаган әллә нинди ят ризыклар пешерер иде. Беркемне чәй эчермичә чыгармады ул. Бигрәкләр ачык, киң күңелле иде шул. Әтисе авылда гына түгел, районда абруйлы кеше. Кемгә нинди ярдәм кирәк, төпле киңәш кирәк булса, аның әтисенә килделәр. Бервакытта да кемнең кем булуына карамастан кире борып чыгара белмәде. Берәр ялгышлык эшләгән булсалар, башта пыр туздырып сүгә иде. Аннары ярдәм итү чарасын эзләр иде. 
	---	
Матбугат.ру

	№ --- | 17.01.2022	


